
Metodika odberu vzoriek pre účely racionálneho výberu
vhodných území pre vápnenie lesov

Výber lokalít pre vzorkovanie
Na základe predbežného výberu území, kde vápnenie lesov prichádza do úvahy – najmä na základe údajov o pásmach ohrozenia – je potrebné spresniť lokalizáciu na základe aktuálnych poznatkov o stave pôdy a lesných porastov a zohľadniť aj ďalšie stanovištné limity (strmé svahy svahy, presýchavé alebo naopak podmáčané lokality a pod.). Treba tiež rozlišovať prirodzene silne kyslé pôdy od sekundárne, napr. imisne, zakyslených. 
Odbery vzoriek pôd
Vzhľadom na značnú priestorovú variabilitu viacerých pôdnych vlastností je potrebné určiť počet vzorkovacích miest za celú navrhovanú lokalitu (predpokladaná rozloha jednej lokality je rádovo v stovkách hektárov), a to 1 vzorka na 20-50 ha (v závislosti od pestrosti a diferenciácie jednotiek lesníckej typológie v danom území), pričom vzorka pre dané odberné miesto a odberovú hĺbku by mala vzniknúť zmiešaním pôdneho materiálu z viacerých zákopkov (zvyčajne sa odporúčajú 3). Odberné miesta by mali byť rozmiestnené v rámci možností na danej lokalite čo najrovnomernejšie. Vzorky sa odoberajú z hĺbky 0-20 cm a z pokrývkového (nadložného) humusu. 
Vzorky sa dávajú do dostatočne pevných mikroténových vreciek, v prípade suchého počasia je možné použiť aj zdvojené papierové vrecká (ak sa pri manipulácii s nimi a prepravy eliminuje riziko ich roztrhnutia). Množstvo jednej vzorky minerálnej pôdy je min. 0,5 kg, množstvo pokrývkového humusu min. 0,2 kg.   
Každá vzorka musí byť korektne a jednoznačne označená: názov lokality, číslo odberného miesta, odberová hĺbka, dátum, meno pracovníka, ktorý odoberá vzorky. Lokalizáciu je z praktických dôvodov a pre lepšiu orientáciu vhodné zaznačiť do porastovej mapy, v každom prípade je nutné zaznamenať geografické súradnice odberného miesta a urobiť fotodokumentáciu miesta odberu formou geotagovaných fotografí (snímky, ktoré majú v digitálnych metadátach (tzv. EXIF) zaznamenané presné súradnice GPS (zemepisnú šírku a dĺžku) a čas vyhotovenia)). Z dôvodu potreby kontroly splnenia podmienok ako aj následnej kontroly realizácie vápnenia a ďalšieho sledovania účinkov vápnenia je potrebné každé miesto odberu vzorky označiť vhodnou trvalou a viditeľnou značkou na minimálne tri (3) najbližšie stromy k odbernému miestu, a to tak aby bolo možné spätne identifikovať miesto odberu. 
Taktiež je potrebné pri finalizácii projektu vápnenia ponechať aj kontrolnú plochu (s jedným z odberných miest) pre sledovanie porovnanie ďalšieho vývoja stavu pôd v ďalších rokoch po aplikácii.     
Odobraté vzorky by mali byť pred odoslaním do laboratória uschované na čistom a suchom mieste  a počas takého uskladnenia (napr. niekoľko dní pred dopravením vzoriek z viacerých lokalít) by mali byť vrecká otvorené a prirodzene sa sušiť, alebo naopak uzavreté a uskladnené v chlade, aby sa minimalizovali zmeny mikrobiálnych procesov vo vlhkých a teplých podmienkach, ktoré by mohli ovplyvniť niektoré výsledky stanovení. Počas prepravy je potrebné ich opäť uzavrieť a predísť ich vysypaniu alebo zmiešanie materiálu vo vreckách. Pri dodaní vzoriek do laboratória je nevyhnutné dodať aj zoznam vzoriek. 

